ผมแวะมาทานร้านนี้แบบไม่ได้ตั้งใจเย็นวันหนึ่งระหว่างทางกลับบ้านครับ ร้านนิตยาฯสาขานี้อยู่ในปั๊มปตท.ขนาดใหญ่ (Life Station) บนถนนกาญจนาภิเษกขาออกไปบางบัวทอง ก่อนถึงตัดยกระดับปิ่นเกล้า-นครชัยศรี สังเกตว่าปั๊มนี้จะมีแมคฯแบบ drive thru อยู่ด้านหน้าครับ

ที่นี่จะเป็นเหมือนพลาซ่าเล็กๆมีร้านอาหาร ธนาคาร ร้านขายหนังสือ ร้านขายยา อยู่บริเวณเดียวกันหมดและใช้ลานจอดรถที่จอดได้หลายคันร่วมกันบริเวณข้างๆที่เติมน้ำมัน ร้านนิตยาจะอยู่ด้านในสุดเลยครับ

บรรยากาศร้านเป็นห้องแอร์เย็นสบาย แนวกว้างหันออกไปทางลานจอดรถ ตอนที่ผมไปประมาณทุ่มครึ่ง ลูกค้าเต็มร้านอยู่เลย คนที่มาใช้บริการที่นี่จะเป็นคนที่แวะหาไรทานกันเป็นกลุ่มหรือครอบครัวก่อนเข้าบ้านครับ

เมนูอาหารที่นี่ก็เป็นแบบไทยและอีสาน ตามชื่อร้านขึ้นชื่อไก่ย่าง ตอนไปถึงไก่หมดอดเลย :) คราวนี้มากัน 2 คนสั่งดังนี้

• ยำคอหมูย่างยอดมะพร้าวอ่อน 65 บาท มาเสริ์ฟจานเล็กๆ รสชาติไม่จัด คอหมูย่างติดมันบ้าง ยอดมะพร้าวกรอบดี โดยรวมผมเฉยๆ

• ปลาทอดสามรส (ราดพริก) 360 บาท ปลาตัวใหญ่ ทอดมาเสริ์ฟแบบแกะเป็นชิ้นพอดีคำวางอยู่บนตัวปลา จัดองค์ประกอบอาหารบนจานได้ดูดี น่าทาน ปลาทอดแต่ละชิ้นกรอบนอกนุ่มในดี พริกราดสามรสโอเคเลย ราดมากำลังดี ไม่แฉะจนเลี่ยน จานนี้ยกนิ้วให้

• แกงคั่วหอยขม ไม่แน่ใจ ราคาอยู่ระหว่าง 70 - 80 บาท สั่งมาตบท้าย รสชาติเครื่องแกงถือว่ายังไม่หอมติดจมูกเท่าไหร่ แต่ใช้ได้ครับ

ดูรูปอาหารทั้งหมดด้านล่าง

ราคาทั้งหมดรวมน้ำแข็งและเครื่องดื่ม ไม่มี ++ เท่ากับ 5xx บาท ปลาทานไม่หมดเยอะมากเอากลับบ้านกินได้อีกมื้อครับ

โดยรวมอยากให้ 3 ดาวครึ่ง รสชาติแบบคนกรุงจริงๆ ไม่แซบเท่าไหร่สำหรับอาหารอีสาน แต่ผมขอปัดขึ้นแล้วกันเป็น 4 ดาว ให้คะแนนเรื่องสถานที่สะดวกสบาย จอดรถสะดวก ราคาสมเหตุสมผล ในร้านเสียงเจี๊ยวจ๊าวหน่อยช่วงมื้อเย็น ไม่เหมาะนั่งคุยงานคุยธุระกันเท่าไหร่ครับ :)

ปล: สาขานิตยาไก่ย่างตอนนี้ทั้งหมดดังนี้ ใครใกล้ที่ไหนลองดูครับ ผมว่าเมนูและรสชาติอาหารเดียวกัน
1. นวมินทร์ 53
2. กาญจนาภิเษก สาขานี้
3. เมืองทองธานี
4. ประชาชื่น
5. รังสิตคลอง 2
6. ปิ่นเกล้า
7. สี่แยกประชานุกูล
8. ก่อนขึ้นสะพานพระนั่งเกล้า ฝั่งตัวเมืองนนท์
